CELEX: 52020PC0448
Language: el
Date: 2020-08-24
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στην Τσεχική Δημοκρατία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.8.2020
            COM(2020) 448 final
            2020/0213(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη χορήγηση προσωρινής στήριξης στην Τσεχική Δημοκρατία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην έξαρση της νόσου COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 7 Αυγούστου 2020, η Τσεχική Δημοκρατία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις τσεχικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που συνδέονται άμεσα με το σύστημα μειωμένου ωραρίου εργασίας με την ονομασία πρόγραμμα «Antivirus» (και τα επιμέρους προγράμματά του – επιλογή Α και επιλογή Β), καθώς και με παρόμοια μέτρα που έχουν ως στόχο τις έμμεσες μισθολογικές επιβαρύνσεις (επιλογή Γ του προγράμματος «Antivirus») και τη στήριξη σε αυτοαπασχολούμενους, και οι οποίες πραγματοποιήθηκαν για την αντιμετώπιση της πανδημίας της νόσου COVID-19. Συγκεκριμένα, πρόκειται για τα εξής: 
            
            
               (α)τις επιλογές Α και Β του προγράμματος «Antivirus», το οποίο αποσκοπεί στη μερική αποζημίωση του μισθολογικού κόστους ιδιωτών εργοδοτών που υποχρεώθηκαν να αναστείλουν ή να περιορίσουν σημαντικά την οικονομική τους δραστηριότητα ως άμεση συνέπεια των μέτρων που λήφθηκαν από τις αρχές (επιλογή Α) ή εμμέσως λόγω των δυσμενών οικονομικών επιπτώσεων της πανδημίας (επιλογή Β), όπως στην περίπτωση μισθωτών που δεν είχαν τη δυνατότητα να εργαστούν λόγω περιορισμών στις μετακινήσεις, ελλείψεων σε εισροές και/ή μειωμένης ζήτησης προϊόντων. Στο πλαίσιο της επιλογής Α, η κρατική συνεισφορά προβλέπεται για το 80 % του καταβληθέντος μισθού, αλλά δεν υπερβαίνει τις 39 000 CZK ανά μισθωτό μηνιαίως. Στο πλαίσιο της επιλογής Β, η κρατική συνεισφορά ανέρχεται στο 60 % του καταβληθέντος μισθού, αλλά δεν υπερβαίνει τις 29 000 CZK ανά μισθωτό μηνιαίως. Κατά τη διάρκεια της συμμετοχής του εργοδότη στο σύστημα, δεν επιτρέπεται η απόλυση μισθωτών που επωφελούνται από το σύστημα. Τα μέτρα εφαρμόζονται από τις 12 Μαρτίου έως τις 31 Αυγούστου 2020. 
            
            
               (β)την επιλογή Γ του προγράμματος «Antivirus», με την οποία παρέχεται μερική αποζημίωση για τις έμμεσες μισθολογικές επιβαρύνσεις (για παράδειγμα, εργοδοτικές εισφορές κοινωνικής ασφάλισης) μικρών επιχειρήσεων (με έως 50 εργαζομένους) οι οποίες διατηρούν την απασχόληση και το μισθολογικό κόστος σε επίπεδο τουλάχιστον 90 % του αντίστοιχου επιπέδου που ίσχυε στα τέλη Μαρτίου του 2020. H βάση του υπολογισμού είναι κατ’ ανώτατο όριο το 150 % του μέσου ακαθάριστου μισθού στην Τσεχική Δημοκρατία. Η στήριξη μπορεί να παρασχεθεί για ένα μέρος ή για το σύνολο της περιόδου μεταξύ Ιουνίου και Αυγούστου του 2020. 
            
            
               (γ)το πρόγραμμα «Pětadvacítka», το οποίο παρέχει έκπτωση φόρου ύψους 500 CZK ανά ημερολογιακή ημέρα κατ’ άτομο σε αυτοαπασχολουμένους που υποχρεώθηκαν να αναστείλουν ή να περιορίσουν σημαντικά την οικονομική τους δραστηριότητα λόγω κινδύνων για τη δημόσια υγεία ή μέτρων που έλαβαν οι δημόσιες αρχές για την αντιμετώπιση της κρίσης. Το πρόγραμμα διαιρείται σε δύο περιόδους χορήγησης της έκπτωσης φόρου: από τις 12 Μαρτίου έως τις 30 Απριλίου 2020, και από την 1η Μαΐου έως τις 8 Ιουνίου 2020. 
            
            
               (δ)τη μερική απαλλαγή από τις εισφορές κοινωνικής ασφάλισης και τις ασφαλιστικές εισφορές υγείας που οφείλουν οι αυτοαπασχολούμενοι οι οποίοι διατηρούν τη δραστηριότητά τους κατά τη διάρκεια της παροχής στήριξης. Το κράτος αναλαμβάνει την καταβολή της αντίστοιχης οφειλόμενης εισφοράς σε μηνιαία βάση από τον Μάρτιο έως τον Αύγουστο του 2020. Το ποσό της απαλλαγής υπόκειται σε ανώτατο όριο, το επίπεδο το οποίου καθορίζεται στον νόμο.  
            
            
               (ε)το «επίδομα ειδικής φροντίδας» για αυτοαπασχολουμένους, με το οποίο καταβάλλεται αποζημίωση για την απώλεια εισοδήματος που υπέστησαν αυτοαπασχολούμενοι ως συνέπεια της ανάγκης φροντίδας τέκνων ή εξαρτώμενων ατόμων λόγω της διακοπής λειτουργίας μονάδων φροντίδας παιδιών και κοινωνικής περίθαλψης. Το ημερήσιο ποσό στήριξης είναι 424 CZK για τον μήνα Μάρτιο και 500 CZK για το διάστημα μεταξύ Απριλίου και Ιουνίου. 
            
            
               Η Τσεχική Δημοκρατία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στην Τσεχική Δημοκρατία, στο πλαίσιο του κανονισμού SURE, προς στήριξη των ανωτέρω μέτρων.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση συνάδει πλήρως με τον κανονισμό 2020/672 του Συμβουλίου, βάσει του οποίου υποβάλλεται η πρόταση.
               
               
                  Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
               
            
            
               •Συνέπεια με άλλες πολιτικές της Ένωσης
            
            
               
                  Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Η νομική βάση για την παρούσα πράξη είναι ο κανονισμός 2020/672 του Συμβουλίου.  
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
               
               
                  Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
               
            
            
               •Αναλογικότητα
            
            
               
                  Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
               
            
            
               •Εκτίμηση επιπτώσεων
            
            
               
                  Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
               
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2020/0213 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη χορήγηση προσωρινής στήριξης στην Τσεχική Δημοκρατία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 7 Αυγούστου 2020, η Τσεχική Δημοκρατία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της νόσου COVID-19 και των κοινωνικοοικονομικών της συνεπειών για τους εργαζομένους. 
            
            
               (2)Η έξαρση της νόσου COVID-19 και τα έκτακτα μέτρα που εφάρμοσε η Τσεχική Δημοκρατία για να περιορίσει την έξαρση και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Τσεχική Δημοκρατία αναμενόταν να έχει έλλειμμα γενικής κυβέρνησης και χρέος 6,7 % και 38,7 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Τσεχικής Δημοκρατίας προβλέπεται να μειωθεί κατά 7,8 % το 2020. 
            
            
               (3)Η έξαρση της νόσου COVID-19 έχει ακινητοποιήσει σημαντικό μέρος του εργατικού δυναμικού στην Τσεχική Δημοκρατία. Αυτό οδήγησε σε αιφνίδια και σοβαρή αύξηση των δημόσιων δαπανών της Τσεχικής Δημοκρατίας για το σύστημα μειωμένου ωραρίου εργασίας, γνωστό ως πρόγραμμα «Antivirus» (και τα επιμέρους προγράμματά του επιλογή Α και επιλογή Β), καθώς και για παρόμοια μέτρα που έχουν ως στόχο τις έμμεσες μισθολογικές επιβαρύνσεις (επιλογή Γ του προγράμματος «Antivirus») ή τη στήριξη σε αυτοαπασχολούμενους, όπως αναλύεται στις αιτιολογικές σκέψεις 4 έως 8. 
            
            
               (4)Ειδικότερα, με το «κυβερνητικό ψήφισμα αριθ. 353, της 31ης Μαρτίου 2020, όπως τροποποιήθηκε», και το «άρθρο 120 του νόμου αριθ. 435/2004 Coll., σχετικά με την απασχόληση, όπως τροποποιήθηκε», όπως αναφέρονται στο αίτημα της Τσεχικής Δημοκρατίας της 7ης Αυγούστου 2020, θεσπίστηκαν οι επιλογές Α και Β του προγράμματος «Antivirus». Τα εν λόγω μέτρα αποσκοπούν στη μερική αποζημίωση του μισθολογικού κόστους ιδιωτών εργοδοτών οι οποίοι υποχρεώθηκαν να αναστείλουν ή να περιορίσουν σημαντικά την οικονομική τους δραστηριότητα ως άμεση συνέπεια των μέτρων που λήφθηκαν από τις αρχές (επιλογή Α), ή εμμέσως λόγω των δυσμενών οικονομικών επιπτώσεων της πανδημίας (επιλογή Β), όπως στην περίπτωση μισθωτών που δεν είχαν τη δυνατότητα να εργαστούν λόγω περιορισμών στις μετακινήσεις. Στο πλαίσιο της επιλογής Α, η κρατική συνεισφορά προβλέπεται για το 80 % του καταβληθέντος μισθού, αλλά δεν υπερβαίνει τις 39 000 CZK ανά μισθωτό μηνιαίως. Στο πλαίσιο της επιλογής Β, η κρατική συνεισφορά ανέρχεται στο 60 % του καταβληθέντος μισθού, αλλά δεν υπερβαίνει τις 29 000 CZK ανά μισθωτό μηνιαίως. Κατά τη διάρκεια της συμμετοχής του εργοδότη στο σύστημα, δεν επιτρέπεται η απόλυση μισθωτών που επωφελούνται από το σύστημα. Τα μέτρα εφαρμόζονται από τις 12 Μαρτίου έως τις 31 Αυγούστου 2020. 
            
            
               (5)Επιπλέον, οι αρχές θέσπισαν την επιλογή Γ του προγράμματος «Antivirus», βάσει του «νόμου αριθ. 300/2020 Coll.» και του «νόμου αριθ. 187/2006 Coll.»
                  2
               , όπως αναφέρονται στο αίτημα της Τσεχικής Δημοκρατίας της 7ης Αυγούστου 2020. Το εν λόγω μέτρο παρέχει μερική αποζημίωση για τις έμμεσες μισθολογικές επιβαρύνσεις (για παράδειγμα, εργοδοτικές εισφορές κοινωνικής ασφάλισης) μικρών επιχειρήσεων (με έως 50 εργαζόμενους) οι οποίες διατηρούν την απασχόληση και το μισθολογικό κόστος σε επίπεδο τουλάχιστον 90 % του αντίστοιχου επιπέδου που ίσχυε στα τέλη Μαρτίου του 2020. Υποβλήθηκε αίτημα μόνο για το 90 % των συνολικών δαπανών στο πλαίσιο του μέτρου ώστε να διασφαλιστεί ότι η ενίσχυση αντιστοιχεί σε δαπάνες που διατήρησαν την απασχόληση. H βάση του υπολογισμού είναι κατ’ ανώτατο όριο το 150 % του μέσου ακαθάριστου μισθού στην Τσεχική Δημοκρατία. Η στήριξη μπορεί να παρασχεθεί για ένα μέρος ή για το σύνολο της περιόδου μεταξύ Ιουνίου και Αυγούστου του 2020.
            
            
               (6)Το πρόγραμμα «Pětadvacítka», που θεσπίστηκε με τον «νόμο αριθ. 159/2020 Coll.»
                  3
               , όπως αναφέρεται στο αίτημα της Τσεχικής Δημοκρατίας της 7ης Αυγούστου 2020, παρέχει έκπτωση φόρου ύψους 500 CZK ανά ημερολογιακή ημέρα κατ’ άτομο σε αυτοαπασχολούμενους που υποχρεώθηκαν να αναστείλουν ή να περιορίσουν σημαντικά την οικονομική τους δραστηριότητα λόγω κινδύνων για τη δημόσια υγεία ή μέτρων που έλαβαν οι δημόσιες αρχές για την αντιμετώπιση της κρίσης. Το πρόγραμμα διαιρείται σε δύο περιόδους απαλλαγής: από τις 12 Μαρτίου έως τις 30 Απριλίου 2020, και από την 1η Μαΐου έως τις 8 Ιουνίου 2020. Η έκπτωση φόρου συνιστά διαφυγόντα έσοδα για το κράτος, τα οποία, για τους σκοπούς του κανονισμού 2020/672 του Συμβουλίου, μπορεί να θεωρηθεί ότι ισοδυναμούν με δημόσιες δαπάνες.
            
            
               (7)Βάσει του «νόμου αριθ. 136/2020 Coll. (για την κοινωνική ασφάλιση)» και του «νόμου αριθ. 134/2020 Coll. (για την ασφάλιση υγείας)», όπως αναφέρονται στο αίτημα της Τσεχικής Δημοκρατίας της 7ης Αυγούστου 2020, οι αρχές θέσπισαν τη μερική απαλλαγή από τις εισφορές κοινωνικής ασφάλισης και τις ασφαλιστικές εισφορές υγείας που οφείλουν οι αυτοαπασχολούμενοι οι οποίοι διατηρούν τη δραστηριότητά τους κατά τη διάρκεια της παροχής στήριξης. Το κράτος αναλαμβάνει την καταβολή της αντίστοιχης οφειλόμενης εισφοράς σε μηνιαία βάση από τον Μάρτιο έως τον Αύγουστο του 2020. Το ποσό της απαλλαγής υπόκειται σε ανώτατο όριο, το επίπεδο το οποίου καθορίζεται στον νόμο.
            
            
               (8)Τέλος, βάσει των «κυβερνητικών ψηφισμάτων αριθ. 262, της 19ης Μαρτίου 2020, αριθ. 311, της 26ης Μαρτίου, αριθ. 354, της 31ης Μαρτίου, αριθ. 514, της 4ης Μαΐου και αριθ. 552, της 18ης Μαΐου· του άρθρου 14 του νόμου αριθ. 218/2000 Coll., σχετικά με τους δημοσιονομικούς κανόνες, όπως τροποποιήθηκε (για τους αυτοαπασχολούμενους στην πρωτογενή γεωργική και δασοκομική παραγωγή), του άρθρου 3 στοιχείο h) του νόμου αριθ. 47/2002 Coll., όπως τροποποιήθηκε, σχετικά με τη στήριξη σε ΜΜΕ (για όλους τους άλλους αυτοαπασχολούμενους)», όπως αναφέρεται στο αίτημα της Τσεχικής Δημοκρατίας της 7ης Αυγούστου 2020, οι αρχές θέσπισαν το «επίδομα ειδικής φροντίδας» για αυτοαπασχολούμενους. Με το εν λόγω μέτρο καταβάλλεται αποζημίωση για την απώλεια εισοδήματος που υπέστησαν αυτοαπασχολούμενοι ως συνέπεια της ανάγκης φροντίδας τέκνων ή εξαρτώμενων ατόμων λόγω της διακοπής λειτουργίας μονάδων φροντίδας παιδιών και κοινωνικής περίθαλψης. Το ημερήσιο ποσό στήριξης είναι 424 CZK για τον μήνα Μάρτιο και 500 CZK για το διάστημα μεταξύ Απριλίου και Ιουνίου.
            
            
               (9)Η Τσεχική Δημοκρατία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Τσεχική Δημοκρατία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 2 940 446 745 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της έξαρσης της νόσου COVID-19. Πρόκειται για αιφνίδια και σοβαρή αύξηση, δεδομένου ότι τα νέα μέτρα καλύπτουν σημαντικό ποσοστό των επιχειρήσεων και του εργατικού δυναμικού στην Τσεχική Δημοκρατία. Η Τσεχική Δημοκρατία σκοπεύει να καλύψει τη χρηματοδότηση 940 446 745 EUR του ποσού των αυξημένων δαπανών μέσω ενωσιακών κονδυλίων και ίδιας χρηματοδότησης. 
            
            
               (10)Η Επιτροπή ζήτησε τη γνώμη της Τσεχικής Δημοκρατίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, καθώς και την εφαρμογή μέτρων σχετικών με την υγεία στο πλαίσιο της έξαρσης της νόσου COVID-19, όπως αναφέρεται στο αίτημα της 7ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672. 
            
            
               (11)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Τσεχική Δημοκρατία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η έξαρση της νόσου COVID-19.
            
            
               (12)Η παρούσα απόφαση δεν προδικάζει την έκβαση διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της ΣΛΕΕ. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της ΣΛΕΕ, τις τυχόν χορηγούμενες κρατικές ενισχύσεις.
            
            
               (13)Η Τσεχική Δημοκρατία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Τσεχική Δημοκρατία έχει εκτελέσει τις εν λόγω δαπάνες.
            
            
               (14)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Τσεχικής Δημοκρατίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Τσεχική Δημοκρατία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.  
            
            
               Άρθρο 2
            
            
               1.Η Ένωση θέτει στη διάθεση της Τσεχικής Δημοκρατίας δάνειο ανώτατου ύψους 2 000 000 000 EUR. Το δάνειο έχει μέγιστη μέση ληκτότητα 15 ετών.
            
            
               2.Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την έναρξη ισχύος της παρούσας απόφασης. 
            
            
               3.Η Επιτροπή θέτει την ενωσιακή χρηματοδοτική συνδρομή στη διάθεση της Τσεχικής Δημοκρατίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων. 
            
            
               4.Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. 
            
            
               5.Η Τσεχική Δημοκρατία καταβάλλει το κόστος χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση. 
            
            
               6.Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων. 
            
            
               Άρθρο 3 
            
            
               1. Η Τσεχική Δημοκρατία μπορεί να χρηματοδοτήσει τα ακόλουθα μέτρα:
            
            
               (α)το πρόγραμμα «Antivirus», όπως προβλέπεται στο κυβερνητικό ψήφισμα αριθ. 353 της 31ης Μαρτίου 2020, όπως τροποποιήθηκε, και στο άρθρο 120 του νόμου αριθ. 435/2004 Coll., σχετικά με την απασχόληση, όπως τροποποιήθηκε·
            
            
               (β)την επιλογή Γ του προγράμματος «Antivirus», όπως προβλέπεται στον νόμο αριθ. 300/2020 Coll.·
            
            
               (γ)το πρόγραμμα «Pětadvacítka», όπως προβλέπεται στον νόμο αριθ. 159/2020 Coll.· 
            
            
               (δ)τη μερική απαλλαγή από τις εισφορές κοινωνικής ασφάλισης και τις ασφαλιστικές εισφορές υγείας που οφείλουν οι αυτοαπασχολούμενοι, όπως προβλέπεται στον νόμο αριθ. 136/2020 Coll. (για την κοινωνική ασφάλιση) και στον νόμο αριθ. 134/2020 Coll. (για την ασφάλιση υγείας)· 
            
            
               (ε)το «επίδομα ειδικής φροντίδας» για αυτοαπασχολουμένους, όπως προβλέπεται στα κυβερνητικά ψηφίσματα αριθ. 262, της 19ης Μαρτίου 2020, αριθ. 311, της 26ης Μαρτίου, αριθ. 354, της 31ης Μαρτίου, αριθ. 514, της 4ης Μαΐου και αριθ. 552, της 18ης Μαΐου· στο άρθρο 14 του νόμου αριθ. 218/2000 Coll., σχετικά με τους δημοσιονομικούς κανόνες, όπως τροποποιήθηκε (για αυτοαπασχολουμένους στην πρωτογενή γεωργική και δασοκομική παραγωγή), στο άρθρο 3 στοιχείο h) του νόμου αριθ. 47/2002 Coll., όπως τροποποιήθηκε, σχετικά με τη στήριξη σε ΜΜΕ (για όλους τους άλλους αυτοαπασχολουμένους).
            
            
               Άρθρο 4
            
            
               Η Τσεχική Δημοκρατία ενημερώνει την Επιτροπή έως την [ΗΜΕΡΟΜΗΝΙΑ: 6 μήνες μετά την ημερομηνία δημοσίευσης της παρούσας απόφασης], και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες. 
            
            
               Άρθρο 5
            
         
         
            
               Η παρούσα απόφαση απευθύνεται στην Τσεχική Δημοκρατία. 
            
            
               Άρθρο 6
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        Νόμος αριθ. 300/2020 Coll., σχετικά με την απαλλαγή από τις εισφορές κοινωνικής ασφάλισης και τις εισφορές υπέρ της κρατικής πολιτικής απασχόλησης που καταβάλλουν ορισμένοι εργοδότες ως φορολογούμενοι στο πλαίσιο μέτρων έκτακτης ανάγκης κατά τη διάρκεια της επιδημίας του 2020, και για την τροποποίηση του νόμου αριθ. 187/2006 Coll., σχετικά με την ασφάλιση υγείας, όπως τροποποιήθηκε.  
               
               
                  
                     (3)
                  
                        Νόμος αριθ. 159/2020 Coll., σχετικά με επίδομα αποζημίωσης στο πλαίσιο μέτρων αντιμετώπισης της κρίσης που συνδέεται με την επίπτωση του κορονοϊού SARS CoV-2, όπως τροποποιήθηκε.